“አዳዲስ የግብርና ቴክኖሎጂን በስፋት በመጠቀም ከኋላቀርነትና ድህነት መላቀቅ እንደሚቻል በተግባር አይተናል”  አቶ ሽመልስ አብዲሳ የኦሮሚያ ክልል ርዕሰ መስተዳድር
በጋዜጣው ሪፖርተር አዳማ፦አዳዲስ የግብርና ቴክኖሎጂን በስፋት በመጠቀም ከኋላቀርነትና ድህነት መላቀቅ እንደሚቻል በተግባር መታየቱን የኦሮሚያ ክልል ርዕሰ መስተዳድር አቶ ሽመልስ አብዲሳ አስታወቁ። በክልሉ በግብርና ዘርፍ እየተመዘገበ ያለው እድገት ለሀገራዊ የኢኮኖሚ መዋቅራዊ ለውጥ ወሳኝ መሆኑን አመለከቱ። አቶ ሽመልስ በክልሉ በግብርናው ዘርፍ ስኬት ላስመዘገቡ አርሶና አርብቶ አደሮች እንዲሁም ዘርፉን በዕውቀት ለደገፉ ምሁራንና በየደረጃው የተሻለ አፈፃፀም ላስመዘገቡ የዘርፉ ተቋማትና ሙያተኞች ትናንት ዕውቅና በተሰጠበት ወቅት እንዳስታወቁት፣ አዳዲስ የግብርና ቴክኖሎጂን በስፋት በመጠቀም ከኋላቀርነትና ድህነት መላቀቅ እንደሚቻል በክልሉ በተግባር ማየት ተችሏል። በክልሉ በግብርናው ዘርፍ እየተመዘገበ ያለው ዕድገት ለሀገሪቱ የግብርና ለውጥ ማሳያ እንደሆነ ያመለከቱት ክልል ርዕሰ መስተዳድሩ፣ በተለይም ባለፉት ሁለት ዓመት በዘርፉ መሰረታዊ ለውጥ ለማምጣት የክልሉ መንግሥት ከመቼውም ጊዜ በላቀ ሁኔታ ሲሠራ መቆየቱን ጠቁመዋል።  “በክልሉ ከ500 ሺህ በላይ ሠራተኛ፣ በሳል አመራርና ምሁራን ይዘን ክልሉም ሆነ ሀገሪቱ በድህነት ውስጥ አይቀጥሉም “ ያሉት አቶ ሽመልስ ፣ “የሚሠራውን ኃይል በሰበብ በአስባቡ በመጥለፍ ህዝቡ በድህነትና ኋላቀርነት እንዲቆይ ያደረገው ምክንያቱ እኛው በመሆናችን አሠራራችንን ማዘመን አለብን” ብለዋል።ራሳችንን ፈትሸን አሁን ያለውን ተስፋ ሰጪ ጅምር ወደ ፊት በማራመድና ዓላማችንን በማሳካት ለህዝባችን ክብር ማጎናፀፍ መቻል አለብን፤ ለዚህም አመራሩና ሙያተኛው ተቀናጅተው ወደ ልማት መግባት እንዳለባቸው አስገንዘበዋል። በክልሉ በግብርና ዘርፍ እየተመዘገበ ያለው ዕድገት ለሀገራዊ የኢኮኖሚ መዋቅራዊ ለውጥ ወሳኝ እንደሆነም አመልክተዋል። “አርሶና አርብቶ አደሩ ክልሉን በልማትና በሰላም እየደገፈ ነው” ያሉት አቶ ሽመልስ ፣የህወሓት ጁንታ የክልሉን ልማት ለማደናቀፍ ያደረገውን ሙከራ በደጀንነት በማክስም እረገድ የአርሶና አርብቶ አደሩ አጋርነት ከፍ ያለ እንደነበር አስታውቀዋል።የዘንድሮ የግብርና ዕቅድ እንዲሳካ ሁሉም በአንድነትና በቁጭት ያሳየውን ቁርጠኝነት በማጠናከር ሊሠራ እንደሚገባ አሳስበዋል። የግብርናውን ዘርፍ ከመሰረቱ ለማዘመን በቴክኖሎጂ ማስፋፋት ላይ በዘላቂነት እንደሚሠራ አስታውቀዋል።የክልሉ እርሻና ተፈጥሮ ሀብት ቢሮ ኃላፊ አቶ ዳባ ደበሌ በበኩላቸው፣ በግብርናው ዘርፍ የምግብ ዋስትና በማረጋገጥ፣ የወጪ ምርቶችን በማሳደግ፣ የገቢ ምርቶችን በሀገር ውስጥ ምርት በመተካትና በሥራ ዕድል ፈጠራ ላይ ውጤት እየተገኘ መሆኑን አስታውቀዋል።ከሁለት ዓመት በፊት በአማካይ ይገኝ የነበረውን 140
ሚሊዮን ኩንታል የግብርና ምርት ወደ 170 ሚሊዮን ኩንታል፤ በኩታገጠም ይለማ የነበረውን መሬት ከ300 ሺ ሄክታር ወደ 2 ነጥብ 5 ሚሊዮን ሄክታር ማሳደግ እንደተቻለም ጠቁመዋል።ግብዓት አቅርቦት በተመለከተም በአፈር ማዳበሪያ፣ ፀረ አረም ኬሚካልና በሜካናዜሽን ሥራ የተሻለ ውጤት እየተገኘ መሆኑንም አመልክተው፣ 350 የእርሻ ትራክተርና 80 ኮምባይነሮች ለአርሶ አደሩ እንዲደርሱ መደረጉን ጠቅሰዋል። በተመሳሳይ በአረንጓዴ አሻራ የችግኝ ተከላ፣ በቡናና ቅመማ ቅመም እንዲሁም በመደበኛ መስኖ ልማት መሰረታዊ ለውጥ መታየቱን አስታውቀዋል።በእለቱም ክልሉ ለ607 ግንባር ቀደም አርሶ እና አርብቶ አደሮች እንዲሁም ለዘርፉ ተዋናዮች እውቅና ሰጥቷል። ተሸላሚዎቹ ከክልሉ ርዕሰ መስተዳድር አቶ ሽመልስ አብዲሳ የዋንጫ ሽልማት ተበርክቶላቸዋል።የዚሁ መርሀ ግብር አንዱ የሆነው የግብርና ውጤቶችና ሜካናይዝድ ቴክኖሎጂ ባዛርና አውደ ርዕይ ከትናንት በስቲያ መከፈቱ ይታወሳል።አዲስ ዘመን ታህሳስ 26/2013